Ribosoma

Un ribosoma es un organulo componite de ARN e proteinas ribosomal (cognoscite como ribonucleoproteinas o RNP). Illo traduce ARNm (ARN messagero) a un catena polypeptidic (per ex., un proteina). Illo pote esser considerate como un fabrica que construe un proteina ab un gruppo de instructiones genetic. Ribosomas pote ir a deriva in le cytoplasma (le fluido interne del cellula) o ligar se al reticulo endoplasmic, o al inveloppe nuclear. Post que ribosomas son ribozymas, on crede que es possibile que illos ha su origine in le mundo ARN.

 Summario 
Ribosomas consiste de duo subunitates (Figura 1) que junge se nettemente (Figura 2) e travalia como uno pro traducer le ARNm a un catena polypeptidic durante le synthese de proteinas (Figura 3). Le subunitates eucaryote consiste de un o tres multo grande moleculas de ARN (cognoscite como ARN ribosomal (ARNr)) e multe moleculas proteinic plus parve.

Le crystallographia monstra que il non ha proteinas ribosomal proxime al sito de reaction pro le synthese polypeptidic. Isto suggere que le componentes proteinic de ribosomas age como un scafolt que pote adjutar le capabilitate del ARNr a synthetisar le proteina, plus tosto que directemente participar in catalyse.


 Structura e function 
Le subunitates ribosomal de procaryotos e eucaryotos son multo simile. Totevia, procaryotos ha ribosomas 70S que consiste de un subunitate parve 30S e un grande subunitate 50S, durante que eucaryotos ha ribosomas 80S, que consiste de un subunitate parve 40S e un grande subunitate ligate 60S. Nonobstante, le ribosomas in le chloroplastos e mitochondrios de eucaryotos son 70S (isto es un del observationes que appoia le theoria endosymbiotic). Le littera "S" significa unitate Svedberg, mesura del taxa de sedimentation de un particulo in un centrifuga (le taxa es associate con le grandor del particulo).

Le differentias inter ribosomas procaryote e eucaryote pote esser exploitate per humanos, post que le ribosomas 70S son vulnerabile per qualque antibioticos que non vulnera le ribosomas 80S. Isto adjuta al creation de medicamentos que pote destruer un infection bacterial sin vulnerar le cellulas del animal o humano. Ben que mitochondrios human possede ribosomas 70S, illos non son affectate per iste antibioticos proque le mitochondrio es coperite per un membrana duple que non admitte le antibioticos in le organulo.


Categoria:Biologia